
Adresseliste


04/1449-       ARTS/VI/MOK
25.03.2004

445.23

Vedtak om felling av jerv innenfor Meløy, Rødøy og Gildeskål kommuner - Nordland fylke

Viser til søknad av 11. februar 04 der Fylkesmannen i Nordland søker om fellingstillatelse på jerv i Meløy-området. 

Bakgrunn

Fylkesmannens søknad om fellingstillatelse på jerv er begrunnet ut fra en helhetsvurdering av bestandssituasjonen for jerv, skadesituasjonen på sau, forebyggende tiltak, resultatet av lisensjakta på jerv, samt en vurdering av områdets betydning som beiteområde for sau.

I forvaltningsplanen for Nordland for jerv, gaupe, bjørn, ulv og kongeørn er det lagt opp til at det skal arbeides spesielt intensivt med å få ned tapene av rein og sau i områder som har hatt store gjentatte tap til rovvilt over flere år. Det er satt konkrete bestandsmål for jerv i Nordland ut fra Stortingets målsettinger, og tyngdepunktet for jervens utbredelse er ønsket i indre strøk av fylket. Fylkesmannen anser det derfor for uheldig at det over de siste år har vært betydelige tap av sau til jerv i Meløy-området, som ligger ved kysten.

Fylkesmannen viser til at det har vært en rask og omfattende økning i tap av sau til jerv i Meløy kommune og i tilgrensende områder i Rødøy og Gildeskål de siste 4-5 årene. Beitesesongen 2003 søkte 23 brukere om erstatning og 474 sauer og lam ble erstattet i Meløy kommune. Totalt ble det erstattet 661 sauer og lam i kommunene Meløy, Rødøy og Gildeskål i 2003, de fleste som drept av jerv.

Under lisensjakta 2003/2004 ble det til sammen felt syv jerver i Nordland av en total kvote på ti dyr. Tre av de felte dyrene var tisper. Ingen av de felte dyrene ble felt i Meløy-området. Det vises til at det har vært jaktet aktivt på åte under lisensjakta, og at det har vært aktivitet av jerv på åtene, men at felling ikke har lyktes. 

Fylkesmannen vurderer situasjonen slik at felling av jerv i dette området ikke kommer i konflikt med målsettingen om å opprettholde en sammenhengende levedyktig bestand av jerv på Nordkalotten, og at uttak ikke vil være skadelig for bestandens overlevelse.

Direktoratets vurdering

Det vises innledningsvis til søknad fra Fylkesmannen i Nordland av 11. februar 04. 

Det rettslige grunnlaget for avgjørelsen er Lov av 29. mai 1981 nr 38 om viltet (viltloven) 

§ 12 jfr. Forskrift 30. juni 2000 nr. 656 om forvaltning av bjørn, jerv, ulv og gaupe fastsatt ved Kgl. res. 30. juni 2000 (forvaltningsforskriften) § 3 jfr. § 2, hvor det fremgår: 

Viltloven § 12:

Etter nærmere forskrift som Kongen fastsetter kan departementet, uten hensyn til de regler som ellers gjelder, iverksette felling av eget tiltak eller gi tillatelse til felling av et bestemt antall individer av bjørn, jerv, ulv og gaupe for å forhindre skade på bufe eller tamrein. Forskriften skal gi regler om differensiert forvaltning. For å sikre bestandens overlevelse skal det i forskrift fastsettes særskilte kriterier for adgangen til felling i nærmere bestemte områder.

Avgjørelsen om felling i henhold til forskrift etter første ledd skal være begrenset til et bestemt område og et bestemt tidsrom.

Forvaltningsforskriften § 1: (Formål)

Formålet med denne forskrift er å sikre overlevelsen av bestander av bjørn, jerv, ulv og gaupe på lang sikt. Innenfor denne ramme skal det arbeides for at de skader disse rovviltartene volder for bufe og tamrein skal bli minst mulig. Forvaltningen skal være differensiert slik at hensynet til vern av rovviltbestandene og hensynet til beitebruk vektlegges forskjellig i ulike områder og for de ulike rovviltarter.

Forvaltningsforskriften § 2: (Generelle vilkår for felling)

Tillatelse til felling av bjørn, jerv, ulv og gaupe etter bestemmelsene i §§ 3-5 kan bare   gis dersom fellingen ikke vil være skadelig for bestandens overlevelse.

Tillatelse til felling av bjørn, jerv, ulv og gaupe etter bestemmelsene i § 3 kan bare gis dersom det ikke er noen annen tilfredsstillende løsning vurdert i henhold til prinsippet om differensiert forvaltning, jfr. § 1.

Forvaltningsforskriften § 3: (Felling for å forhindre skade på bufe og tamrein)
For å forhindre at bjørn, jerv, ulv eller gaupe gjør skade på bufe eller tamrein, kan direktoratet treffe vedtak om felling av eget tiltak eller etter søknad. Fylkesmannen kan på samme vilkår treffe vedtak om felling av gaupe.

Avgjørelsen skal bygge på en helhetsvurdering av skadenes betydning i forhold til behovet for vern av rovviltet, sett i henhold til prinsippet om differensiert forvaltning, jf. § 1. Ved utøvelsen av dette skjønnet skal det særlig tas hensyn til:

a. størrelse og sammensetning av vedkommende rovviltbestand 

b. områdets betydning som beitemark 

c. skadenes omfang og utvikling 

d. potensialet for framtidige skader.

I tillegg, og særlig innenfor nærmere fastsatte kjerneområder eller særskilte forvaltningssoner for rovvilt, skal det legges vekt på om det i stedet kan gjennomføres forebyggende tiltak for å begrense skadene. 

Det vises også til St.meld. 35 (1996/97) og Innst. S. nr. 301 (1996/97). Av disse dokumenter fremgår bl.a. at jervebestanden i Nord-Norge skal forvaltes slik at en sikrer sammenhengende utbredelse og reproduksjon på Nordkalotten, og at uttak av jerv ikke skal føre til redusert bestandsstørrelse i forhold til bestandsstørrelsen på det tidspunkt Stortingsmeldingen ble behandlet.
Årene 1999-2003 er det registrert henholdsvis 33, 34, 29, 22 og 30 ynglinger av jerv i Nord-Norge. Norsk Institutt for naturforskning (NINA) har gjort en oppdatert beregning av vinterbestanden av jerv i Nord-Norge (inkl. Nord-Trøndelag) med grunnlag i gjennomsnittlig antall verifiserte ynglinger av jerv i perioden 2001-2003. Beregningene gir et estimat på ca 173 individer. Bestanden av jerv i Nord-Norge er etter dette omtrent på samme størrelse som i perioden 1995-1997, hvor bestanden ble estimert til ca 180 individer. I Nordland fylke er det i perioden 1999 – 2003 registrert henholdsvis 10, 8, 13, 11 og 12 ynglinger av jerv, og vinterbestanden i Nordland er beregnet til ca 77 individer med grunnlag i gjennomsnittlig antall verifiserte ynglinger av jerv i perioden 2001-2003.

Jervebestanden i Nord-Norge har økt i perioden etter at Stortingsmeldingen ble behandlet, men beregninger viser at bestanden nå er tilbake på omtrent samme nivå som i 1996-1997. Bestandsstørrelsen i Nordland fylke har vært noenlunde stabil i samme periode. I Sverige har det vært en reduksjon i jervebestanden siden 1996. 

Lisensjakta på jerv er motivert ut fra den skade som jerv påfører bufe- og tamreinnæring, og er samtidig et virkemiddel for å begrense veksten og/eller utbredelsen av en bestand. For at den skadereduserende effekten skal være størst mulig er det viktig at lisensjakta i sterk grad styres mot områder med skadeproblemer. Det har de senere år vært åpnet for lisensjakt på det meste av fastlandsarealet i Nord-Norge, og det er ved flere tilfeller felt jerv i områder med liten eller ingen skadeproblematikk i forholdt til bufe eller rein. Direktoratet anser dette for uheldig, og viser i denne sammenheng også til brev fra Miljøverndepartementet til direktoratet av 22. mars 02, hvor det bl.a. fremgår; "Det skal legges til rette for at lisensjakten i sterkere grad målrettes mot områder med betydelige skader, slik at den skadereduserende effekten av lisensjakten forbedres, jf St. prp nr 1 (2001-2002)". Felling av jerv utenom lisensjaktperioden kan gjøres ved felling av enkelte individer knyttet til bestemte situasjoner, eller ved uttak av årsunger og evt også mordyr fra ynglehi. I perioden mars-mai vil uttak av dyr fra ynglehi være den mest målrettede og presise formen for uttak i forhold til målsettingen om skadereduksjon i det gjeldende området, da en med sikkerhet tar ut dyr som har fast tilhold i området. Effekten av felling av enkeltindivider på situasjonen i det gjeldende området vil kunne være mer usikker da en kan felle individer som er på vandring, og følgelig ikke har fast tilhold i skadeområdet.
I henhold til forvaltningsforskriften § 3 skal en avgjørelse om felling bygge på en helhetsvurdering av skadenes betydning i forhold til behovet for vern av rovvilt, sett i henhold til prinsippet om differensiert forvaltning. Av forskriftens formålsbestemmelse følger at forvaltningen skal være differensiert slik at hensynet til vern av rovviltbestandene og hensynet til beitebruk vektlegges forskjellig i ulike områder og for de ulike rovviltarter. Det aktuelle området er et viktig beiteområde for sau og er også reinbeiteområde. Av fylkesmannens søknad av 11. februar 04 vises til at det har vært en rask og omfattende økning i tap av sau til jerv i det aktuelle området de siste 4-5 årene. I forvaltningsplanen for Nordland for de fire store rovdyrene og kongeørn er det satt konkrete bestandsmål for jerv i fylket ut fra Stortingets målsettinger, og det fremgår av forvaltningsplanen at tyngdepunktet for jervens utbredelse er ønsket i indre strøk av fylket. Det ble ikke felt jerv i området under lisensjakta i 2003/04, og fylkesmannen vurderer det for bestandsmessig forsvarlig å ta ut jerv i området.

Fylkesmannen viser til at det er gjennomført forebyggende tiltak som tidligsanking og ekstraordinært tilsyn, men at det likevel har vært betydelige jerveskader i området. Det er videre søkt om midler til opparbeiding av beredskapsarealer i området for akutt tidlig sanking av sau. Potensialet for framtidige skader på sau i det aktuelle området vurderes for å være betydelig.

På bakgrunn av en helhetsvurdering av situasjonen i det aktuelle området vurderer direktoratet det for forsvarlig å ta ut jerv i området. Et uttak vurderes ikke å være til skade for jervebestandens overlevelse i Nordland, eller for å komme i konflikt med målsettingen om å opprettholde en sammenhengende utbredelse av jerv på Nordkalotten. På denne tiden av året vurderes generelt sett uttak av dyr fra ynglehi for å være den mest målrettede og presise formen for uttak i forhold til målsettingen om skadereduksjon. Det er pr d.d. ikke påvist yngling i området i år, men det er registrert aktivitet innenfor området som følges opp særskilt med hensyn på yngling. Det er få kjente hilokaliteter i området, det ble sist påvist yngling i Meløy i 1992 og i Gildeskål i 2001. Fylkesmannen har informert om aktivitet av jerv på åte innenfor det aktuelle området. Ved å ta utgangspunkt i denne aktiviteten vil en kunne øke sannsynligheten for å kunne ta ut et individ med fast tilhold i området. På dette grunnlag finner direktoratet å gi tillatelse til felling av en jerv i området. Dersom yngling påvises i området før evt felling av enkeltdyr er utført, vil direktoratet vurdere om tillatelse til felling av ett enkeltdyr skal endres til uttak og avliving av årsunge(r) og mordyr fra ynglehi.

Ut fra vurderingene ovenfor, og med hjemmel i viltloven § 12, jf. Forskrift 30. juni 2000 nr. 656 om forvaltning av bjørn, jerv, ulv og gaupe fastsatt ved Kgl. res. 30. juni 2000 § 3 jf. § 2, treffer direktoratet vedtak om felling av en jerv innenfor nærmere avgrenset område. Det må tilstrebes å unngå felling av ynglende tispe.

Følgende vilkår er knyttet til iverksettelse av fellingstillatelsen:

1. Fellingsområdet omfatter Rødøy kommune nord for Melfjorden/Nordfjorden, Meløy kommune og Gildeskål kommune sør for Beiarfjorden i Nordland fylke. Forsøk på felling må rettes mot områder med konsentrerte jervskader på sau.

2. Direktoratet for naturforvaltning v/Statens Naturoppsyn er ansvarlig for gjennomføring av fellingsforsøk. Fellingsforsøk gjennomføres i tråd med fastsatt instruks for det statlige fellingslaget ved uttak av vilt.

3. Tillatelsen gjelder i tidsrommet 25. mars 04 – 2. april 04 og 13. april 04 – 1. mai 04. 

4. Direktoratet for naturforvaltning v/artsavdelingen kan til enhver tid trekke tilbake fellingstillatelsen.

Vedtaket kan påklages til Miljøverndepartementet innen 3 uker, jfr. forvaltningsloven §§ 28 og 29. En eventuell klage skal fremsettes for direktoratet, jfr. forvaltningsloven § 32.

Med hilsen

Yngve Svarte e.f.
Terje Bø

Direktør artsavdelingen

